钦定古今图书集成/明伦汇编/官常典/第401卷 > 侯震旸
## 钦定古今图书集成/明伦汇编/官常典/第401卷 > 侯震旸

按《明外史》本传：“震旸，字得一，嘉定人。祖尧，封监察御
史，忤大学士张居正，外转，累官至福建右参政，有廉
直声。震旸举万历三十八年进士，授行人。天启初，擢
吏科给事中。是时保姆奉圣夫人客氏方擅宠，与魏
忠贤及大学士沈㴶相表里，势焰张甚。既遣出宫，熹
宗思念流涕，至日旰不御食，遂宣谕复入。震旸上疏”
曰：“《礼》有慈母，君命所使教子也。鲁昭公慈母死，欲为
之练冠，有司执论乃止。夫慈母职兼教养，犹恩以义
绝，况幺麽里妇，可数昵至尊哉！女德无极，高明不祥。
陛下即为客氏富贵计，亦当裁抑，以示保全，不宜异
数隆恩而益之毒。且陛下始而迟，其出可也。出而复
入宫闱禁地，奸珰群小，睥睨其侧，内外钩连，借丛炀
灶，有不忍言者。昔王圣宠而煽江京、李润之奸，赵娆
宠而构曹节、王甫之变，祸贻宗社，良可寒心。”疏上，不
省。会辽事方棘，经略熊廷弼、巡抚王化贞相抵牾，兵
部尚书张鹤鸣右化贞，议者遂欲移廷弼与化贞画
地任事。震旸逆知其必败，疏言：“事势至此，陛下宜遣
问经臣，果能加意训练，则进止迟速，不从中制，虽撤
抚臣，一以付之，无不可者。如不然，则督其条晰陈奏，
以听吏议，摭拾残局，专任化贞，此一说也。不则移廷
弼密云，而出本兵为经略。鹤鸣素慷慨自命，与其事
败同罪，不若挺身报国，此又一说也。不则遂以经略
授化贞，择沉深有谋者代任巡抚，以资后劲，此又一
说也。不则直移廷弼于登、莱，终其三方布置之策，与
化贞水陆相犄角，此又一说也。若复迁延犹豫，必偾
国事。”疏上，方有旨集议，而广宁已破矣。化贞、廷弼相
率入关门，犹数奉温旨，责以戴罪立功。震旸大愤懑，
再疏言：“臣言不幸验矣。为今日计，论法不论情。河西
未坏以前，举朝所惜者，什七在化贞，今不能为化贞惜也。河西既坏以后，举朝所宽者什九在廷弼，今亦
不能为廷弼宽也。”策抚臣者，谓宜责令还赴广宁，联
属西部。然而廥库已竭，其能赤手效包胥乎？策经臣
者，谓宜仍责守关。然所谓守者，将如廷弼前议三十
万兵、数十万饷以图后效乎？抑止令率残卒出关外，
姑示不杀乎？凡此无一可“者。庙堂之上，欲行法则牵
于情，欲徇情则制于法。及今不定逃臣之律，残疆其
奚赖焉？”其后治失事罪，盖略如震旸疏云。已，遂劾大
学士沈㴶结纳奉圣夫人及诸中官为朋党，具发其
构杀故监王安状。忠贤即日传旨谪震旸。震旸陛辞，
复上《田赋》《河渠》二议，以逐臣不当建议，再镌二级以
归。震旸在垣八月，章奏凡数十上。崇祯初，召复故官。
震旸已前卒，因其子主事峒曾请，特赠太常少卿。